টি-২০ বিশ্বকাপ থেকে ছাঁটাই বাংলাদেশ! সুযোগ পাচ্ছে স্কটল্যান্ড

ওয়েব ডেস্ক : ভারতে টি২০ বিশ্বকাপ (T20 World Cup 2026) খেলতে আসা নিয়ে নিজেদের জেদ বজায় রেখেছিল বাংলাদেশ (Bangladesh)। নিরাপত্তার কারণ দেখিয়ে এমন সিদ্ধান্ত নেওয়া হয়েছে বলে জানিয়েছিল বাংলাদেশ ক্রিকেট বোর্ড (BCB)। সম্প্রতি এ নিয়ে বৈঠক হয়েছিল আইসিসি (ICC) ও বাংলদেশ বোর্ডের মধ্যে। কিন্তু সেখানেও ভারতের জায়গায় শ্রীলঙ্কায় ম্যাচ সরানোর দাবি করেছিল বিসিবি। তা নিয়ে দীর্ঘদিন ধরে জল্পনা চলছিল। কিন্তু এবার তার অবসান ঘটল। একাধিক প্রতিবেদনে দাবি করা হয়েছে, বাংলাদেশের পরিবর্তে টি২০ বিশ্বকাপে স্কটল্যান্ডকে সুযোগ দিচ্ছে আইসিসি। সূত্রের খবর এ নিয়ে দ্রুত ঘোষণা করাও হতে পারে।

মূলত, বাংলাদেশ বিশ্বকাপ না খেললে তাদের জায়গায় স্কটল্যান্ডকে (Scotland) সুযোগ দেওয়া হবে তা আগেই জানা গিয়েছিল। জানা যাচ্ছে, আইসিসি বিসিবিকে একটি চিঠির মাধ্যমে জানিয়েছে যে তাদের জায়গায় স্কটল্যান্ডকে অন্তর্ভুক্ত করা হচ্ছে। শুক্রবার দুবাইয়ে আইসিসির একটি গুরুত্বপূর্ণ বৈঠক হয়। যেখানে সভাপতিত্ব করেন আইসিসি চেয়ারম্যান জয় শাহ। ওই বৈঠকেই বাংলাদেশের টুর্নামেন্টে অংশগ্রহণ নিয়ে চূড়ান্ত সিদ্ধান্ত নেওয়া হয় বলেই খবর।

আরও খবর : ইশানের দাপুটে ব্যাটিং! ২৮ বল বাকি থাকতেই ম্যাচ জিতল ভারত

প্রসঙ্গত, বাংলাদেশকে চূড়ান্ত সময় বেঁধে দিয়েছিল আইসিসি (ICC)। কিন্তু, নিজেদের জেদ বজায় রেখেছিল বাংলাদেশ ক্রিকেট বোর্ড। তাঁদের ম্যাচ ভারত থেকে সরিয়ে শ্রীলঙ্কায় রাখা হোক এই দাবি জানিয়েছিল। তা না হলে গ্রুপ বদলের কথাও জানিয়েছিল তারা। তবে ভারতে না খেলতে আসার জন্য বার বার নিরাপত্তার কারণ দেখানো হয়েছিল বিসিবি-র তরফে। সম্প্রতি ঢাকায় আইসিসি ও বিসিবি-র প্রতিনিধিরা বৈঠক করেছিলেন। সেখানেও বাংলাদেশ একই দাবি জানিয়েছিল। শেষে ইউনুস সরকারের সিদ্ধান্তে বাংলাদেশ ভারতে খেলবে না, তা জানিয়েছিলেন বাংলাদেশের ক্রীড়া উপদেষ্টা আসিফ নজরুল।

এর ফলে আইসিসি-র নিয়ম ভঙ্গ করেছে বাংলাদেশ (Bangladesh)। তার পরেই কড়া পদক্ষেপ নিল আন্তর্জাতিক ক্রিকেট কাউন্সিল। বাংলাদেশকে জানিয়ে দেওয়া হয়েছে, তাদের জায়গায় টি২০ বিশ্বকাপে সুযোগ দেওয়া হচ্ছে স্কটল্যান্ডকে। সূত্রের খবর, স্কটল্যান্ডকেও জানানো হয়েছে বিশ্বকাপে সুযোগ পাওয়ার কথা।